
                	ДО
   							  ОБЩИНСКИ СЪВЕТ 
                  						  НЕСЕБЪР


ДОКЛАДНА ЗАПИСКА



От Върбан Кръстев - Председател на Общински съвет - НЕСЕБЪР

Относно: приемане на Правилник за изменение и допълнение на Правилника за организацията и дейността на Общински съвет- Несебър, неговите комисии и взаимодействието му с общинската администрация, мандат 2023 – 2027 г.



УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
            Представям на Вашето внимание проект на Правилник за изменение и допълнение  на Правилника за организацията и дейността на Общински съвет- Несебър, неговите комисии и взаимодействието му с общинската администрация, мандат 2023 – 2027г. Необходимостта от неговото приемане произтича пряко от разпоредбите на Закона за прозрачност при представителство на интереси и по-конкретно от Параграф 5 от неговите Преходни и заключителни разпоредби. Тази законова норма вменява изрично задължение на общинските съвети в Република България да приемат вътрешни етични правила за прозрачност, като по този начин държавата делегира нормотворческа компетентност на местните органи на власт за уреждане на контактите с представители на интереси. 
           Основната цел на проекта е изграждането на ефективен механизъм за превенция на нерегламентираното влияние върху публичните политики на местно ниво, при едновременно минимизиране на административната тежест за общинските съветници. Предлаганият проект за изменение на Правилника реализира следните специфични цели:
Институционално разграничение на отговорностите: Процедурите по служебна проверка на легитимността на представителите на интереси се поверяват изцяло на звеното, подпомагащо дейността на Общинския съвет, като общинските съветници се освобождават от преки технически и регистрационни задължения.
Предварителен контрол за законосъобразност: Въвежда се задължително изискване за предварително деклариране на интересите от страна на заявителите (под страх от наказателна отговорност по чл.313 от НК), което позволява служебно филтриране и недопускане на нерегистрирани по ЗППИ субекти до органите на местната власт. 
Очакваните резултати от прилагането на предлагания проект на Правилник за  изменение и допълнение  на Правилника за организацията и дейността на Общински съвет-Несебър, неговите комисии и взаимодействието му с общинската администрация мандат 2023 - 2027 г. се изразяват в постигането на качествено ново ниво на прозрачност, отчетност и предвидимост в дейността на Общински съвет - Несебър. Чрез въвеждането на задължението за отразяване на качеството на лицата като представители на интереси в справките за обществени консултации се осигурява ясна проследимост и разграничение между частния корпоративен интерес и автентичните граждански инициативи. В средносрочен план се очаква значително повишаване на общественото доверие на местната общност към актовете на общинския съвет, тъй като гражданите ще имат пряк визуален достъп до мотивите и субектите, участвали в оформянето на местните политики. Въвеждането на ясен механизъм за служебна проверка в Единния регистър за прозрачност към Сметната палата ще минимизира корупционните рискове и ще защити общинските съветници от нерегламентиран външен натиск. 
На основание чл.26, ал.3 и ал.4 от ЗНА и чл.77 от АПК, настоящият проект за изменение на Правилника е публикуван на 5.08.2026 г. на интернет страницата на  Общински съвет - Несебър и в 30-дневен срок от дата на публикуването бе предоставена възможност на всички заинтересовани лица да направят писмени предложения и да изразят становища по него. С изготвения проект са запознати и всички общински съветници.
В предоставения 30-дневен срок не са постъпили становища и предложения по проекта. Публикувана е справка по реда на чл.26, ал.5 от Закона за нормативните актове.
	Предвид гореизложеното, предлагам Общински съвет - Несебър да приеме следния проект за  

Р Е Ш Е Н И Е:

         	На основание чл.21, ал.2 от ЗМСМА чл. 76, ал. 3 от Административнопроцесуалния кодекс чл. 26 и чл. 28 от Закона за нормативните актове и §5 от ПЗР на Закона за прозрачност при представителство на интереси, Общински съвет – Несебър 
	Приема Правилник за изменение и допълнение на Правилника за организацията и дейността на Общински съвет-Несебър, неговите комисии и взаимодействието му с общинската администрация мандат 2023 – 2027 г., както следва:
§ 1. В действащия Правилник за организацията и дейността на Общински съвет - Несебър  се правят следните изменения и допълнения в чл. 56, ал.5 и ал.6:
1. Алинея 5 се изменя и допълва така:
(5) Преди внасянето на проект по ал.2 за разглеждане на заседание на Общинския съвет, вносителят е длъжен да проведе обществена консултация и да публикува справка за постъпилите предложения по време на същата, заедно с обосновка за неприетите предложения на съответната интернет страница. В справката задължително се вписват и всички предложения или становища, направени от представители на интереси по време на проведени срещи с вносителя по повод на проекта, като изрично се посочва тяхното качество.“
2. Алинея 6 се изменя и допълва така:
(6) В случаите, в които вносител на проекта за нормативен акт е общински съветник, постъпилите в срока на проведената обществената консултация становища и предложения, се разглеждат от постоянната комисия по Законност, обществен ред местно самоуправление и контрол по изпълнение  на решенията на Общинския съвет, която изготвя и публикува справка на постъпилите предложения, заедно с обосновка за неприетите предложения, на интернет страница на Общинския съвет, раздел – Проект на наредби. Комисията отразява в справката дали вносителите на предложенията притежават качеството на представители на интереси съгласно Закона за прозрачност при представителство на интереси.
§ 2. Създава се нова ГЛАВА ТРИНАДЕСЕТА „Етични правила за осъществяване на представителство на интереси“, както следва:
 Раздел I
ОБЩИ РАЗПОРЕДБИ И ОБХВАТ

       Чл. 91 Настоящите правила уреждат условията, реда и отговорностите на общинските съветници за осигуряване на прозрачност при контактите с лица, осъществяващи представителство на интереси.
       Чл. 92. (1) Под „представителство на интереси“ се разбира всяка комуникация с общински съветник, насочена към оказване на влияние при приемане, изменение или отмяна на наредби, общи нормативни актове или решения на Общинския съвет съгласно Закона за прозрачност при представителство на интереси.
     (2) Правилата се прилагат задължително при провеждане на работни срещи и консултации по повод проекти на:
1. Нормативни актове (наредби и правилници) на Общинския съвет.
2. Общи административни актове (решения на Общинския съвет с общо действие, които засягат неопределен брой лица).
        (3) Правилата НЕ се прилагат и не изискват регистрация/проверка при:
1. Срещи и комуникация с граждани в обявените приемни дни на съветниците по лични, битови, социални и локални проблеми от ежедневието.
2. Участие на граждани, синдикати, работодатели, фирми и НПО в официални обществени консултации по Закона за нормативните актове, публични обсъждания или заседания на постоянните комисии.
3.  Комуникация с държавни или други общински органи при изпълнение на техните правомощия.
4.  Дейност на адвокати по предоставяне на правна помощ и защита съгласно Закона за адвокатурата по повод образувани или висящи индивидуални административни, съдебни или други  производства пред общината.
 
РАЗДЕЛ II
 РЕД ЗА ЗАЯВЯВАНЕ НА СРЕЩИ И ЗАДЪЛЖИТЕЛНА ДЕКЛАРАЦИЯ ОТ ПРЕДСТАВИТЕЛИТЕ НА ИНТЕРЕСИ 
Чл. 93 (1) Всички представители на интереси, които желаят да проведат работна среща с общински съветник, подават писмено или електронно искане до деловодството или на официалния имейл на Общинския съвет.
(2) Към искането за среща заявителите задължително прилагат попълнена и подписана Декларация за прозрачност и представителство на интереси по образец (Приложение № 1)
     	(3) Когато искането за среща е отправено директно към общински съветник, той изисква попълването на декларацията по ал. 2 и незабавно препраща документите  към  служител от звеното, подпомагащо дейността на  Общинския съвет за  задействане на процедурата по проверка.
Чл. 94 (1) Общинският съветник, чрез служител от звеното, подпомагащо дейността на Общинския съвет извършва задължителна служебна предварителна проверка на посочения в Декларацията регистрационен номер в Националния регистър за прозрачност към Сметната палата в рамките на 24 часа преди провеждането на планираната среща.
          (2) При съвпадение и валидна регистрация на представителя на интереси  в Сметната палата, срещата със заявителя се  потвърждава.
            (3) Искания за срещи, към които не е приложена Декларация по Приложение № 1 или при проверката на която се установи липса на валидна регистрация в Сметната палата, не се разглеждат. В този случай  председателят на Общинския съвет изпраща служебен отказ до лицето от името на Общинския съвет и уведомява съответния съветник, че „Лицето НЕ отговаря на изискванията на закона поради липса на регистрация“.
           (4) В случай,  че при проверката  се установи, че дадено лице осъществява дейност по представителство на интереси, без да е вписано в Националния регистър за прозрачност, Председателят на Общинския съвет изпраща официално уведомление до Сметната палата за констатираната липса на регистрация.
         Чл. 95 (1) Към Общинския съвет се създава и поддържа Публичен електронен календар за срещи с представители на интереси на интернет страницата на общинския съвет, достъпен за всички граждани.
          (2) Публичният календар за срещи се изгражда в пълна техническа съвместимост и свързаност с Националния регистър към Сметната палата .
      (3) Общинският съвет определя лицето което има право на достъп и работа с електронния  календар за срещи.
        (4) След провеждане на потвърдена по реда на чл. 94, ал. 2 среща, общинският съветник в 3-дневен срок подава уведомление по образец (Приложение № 2)  до  лицето по ал.3.
        (5) В 3-дневен срок от получаване на уведомлението по ал. 4, лицето определено за достъп и работа с електронния календар за срещи, вписва срещата в Публичния електронен календар на Общинския съвет и изпраща по електронен път данните за срещата към Националния регистър за прозрачност на Сметната палата
       	§ 3. В заключителните разпоредби се създават нови § 4, § 5 и § 6, както следва:
§ 4. Настоящият Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация  мандат, 2023–2027 г. е приет с решение № ............, протокол № 30/16.10.2026 г. и влиза в сила от деня на публикуването му на официалния интернет сайт на Общински съвет - Несебър с изключение на разпоредбите на § 6.
§ 5. Неделима част от настоящия правилник са:
Приложение № 1: Декларация за прозрачност и представителство на интереси    (Образец).
Приложение № 2: Уведомление за вписване в календара за срещи (Образец).
 	§ 6. Разпоредбите на Глава „Етични правила при представителство на интереси“, уреждащи поддържането на Публичния календар на срещите на интернет страницата на Общинския съвет и задължението за подаване на Уведомлението по Приложение № 2, влизат в сила на 27 декември 2026 г.

Приложения: 

1. Проект на Правилник за изменение и допълнение на Правилника за организацията и дейността на Общински съвет- Несебър, неговите комисии и взаимодействието му с общинската администрация мандат 2023 – 2027 г.
2. Мотиви към проекта;
3. Справка по чл.26, ал.5 от ЗНА;
4. Извлечение от интернет страницата на Oбщински съвет-Несебър, подраздел Проекти на наредби и правилници.


Върбан Кръстев:
Председател на Общински съвет Несебър

